google/wiki40b huggingface dataset:
Rudolf Sepp

Looming

Kunstniku meelisžanr oli portreemaal, kuid loometee alguses viljeles kõrvuti sellega palju ka natüürmorti ja maastikumaali. Nii natüürmortides kui ka lillemaalides valitseb tugev vormiüldistus.
Rudolf Sepa varastes töödes valdab rahu ja tasakaal. Tema hilisem looming on seevastu ekspressiivsem, tundliku valguse-varjukäsitluse ning hoogsa pintslilöögi tõttu maalilisem, kuigi koloriit püsib neutraalne. Rudolf Sepp leidis isikupärase ja hoogsa maalimislaadi juba kooli lõpetamise eel, ka tema iseseisev esinemine väljaspool Pallase näitusi algas juba õpilaspäevil alates 1934. aastast. Tema maalimislaad oli vaba ja hoogne. Teoste tumedat koloriiti elustavad aga valgusrefleksid.
Kunstniku viljakaim ja mitmekesisem loomeaeg oli 1950. aastate lõpp. 1960. aastail keskendus peamiselt portreežanrile. Rudolf Sepp maalis kaks väga tundlikku, värvidelt pigem vaoshoitud maali oma abikaasast-muusast-halastajaõest Ira Sepast. Samuti on tal "halle" diskreetseid vaikseid autoportreid.
Rudolf Sepa kavandatud ja Fritz Miti nikerdatud Joosepi ja Maarja reljeefkujutised kaunistavad 1956. aastast oreliprospekti Põltsamaa kirikus. Ka kirikutekstiilide kavandaja oli Rudolf Sepp. 1938. aastal valmis Mustjala Anna kiriku altarimaal "Kristus ristil".
Kunstnik annab filosoofilise lahenduse ajastu painet üleajastuliselt esitades maalis "Brigaad jõudis kohale" (1960), kus inimkujud kõrguvad lõuendi ülaservani, kuid jalad vajuvad soisest "allservast läbi", taamal horisondil kollendab ebardlikult suur taevakeha, saates altvalgust brigaadi hiidfiguuridele. Silma paistavad Sepa teisedki figuuritööd, ja seda hõrgu maalilise täpsusega.
Sepp on katnud oma öise koloriidiga maalil kuldvasika-ausambal teksti "ars longa vita brevis est" dollarimärgiga.
Kunstnik filosofeerib ("Natüürmort kolbaga", 1936); ning on palju maalinud lilli, terved vaasitäied sireleid ja pojenge.
Ta rõõmustab õhulise pariisliku "Riia tänava motiiviga" (1941), kus ei ole midagi maavillast, aga ometi on äratuntav konkreetne Tartu vaade.

Perekond

Tema teine abikaasa oli meditsiiniõde Irina Sepp-Keller (sündinud 1913). Poeg Indrek Sepp (sündinud 8. aprillil 1946) on bibliograaf.
Georg von Tiesenhausen

Georg von Tiesenhausen (surnud 2. oktoobril 1530) oli Tallinna piiskop 1525–1530 ja Saare-Lääne piiskop 1528–1530.
Tiesenhausen oli Ergli (Erlaa) mõisniku Detlef von Tiesenhauseni poeg. Ta immatrikuleeriti 1515 Rostocki ülikoolis, sai aprillis 1517 magister artium'i kraadi. 5. märtsil 1523 nimetati ta Saare-Lääne piiskopkonna praostiks ja 17. märtsil 1525 toompraostiks. Lisaks oli ta ka Tallinna toomhärra.
Tiesenhausen valiti 17. märtsil 1525 Tallinna piiskopiks, määrati ametisse 21. juulil 1525, valiti 4. veebruaril 1528 Saare-Lääne piiskopiks ja määrati ametisse 20. mail. 
Georg von Tiesenhausen suri 2. oktoobril 1530 õhtul kella 20 paiku Kuressaares ja maeti 8. oktoobril Haapsalus.
Hughesi maakond (Oklahoma)

Hughesi maakond (Hughes County) on maakond USA-s Oklahoma osariigis. Geograafilised koordinaadid on 35°04' N, 96°26' W.
Maakonna halduskeskus on Holdenville.
Maakonna pindala on 2110 km², millest 20 km² moodustab veepindala.
Elanike arv oli 2010. aasta rahvaloenduse järgi 14 003. Aastal 2000 oli elanike arv 14 154.

Ajalugu

Hughesi maakond moodustati 16. juulil 1907. aastal maskogi indiaanlaste territooriumist. Maakond sai nime advokaadi William C. Hughesi järgi.
Kazys Skučas

Kazys Skučas (3. märts 1894 Mauručiai – 30. juuli 1941 Moskva) oli Leedu poliitik ja sõjaväelane.
Kazys Skučas lõpetas 1912. aastal Veiveriai Pedagoogilise Seminari ja töötas seejärel õpetajana. 1915. aastal mobiliseeriti ta Vene armeesse, võttis osa sõjategevusest Rumeenia rindel. 1918. aastal pöördus ta Leedusse tagasi, võttis osa miilitsa moodustamisest. 1919. aastal astus Leedu armee teenistusse. 1928. aastal sai ta 2. jalaväediviisi ja Kaunase garnisoni komandöriks. 1934–1938 oli ta Leedu sõjaväeatašee Nõukogude Liidus. Leedusse tagasi pöördununa sai ta brigaadikindrali aukraadi, kuid läks erru.
1939. aasta märtsist kuni 15. juunini 1940 oli Kazys Skučas Leedu siseminister. Pärast Leedu okupeerimist Nõukogude Liidu poolt ta arreteeriti. Esialgu hoiti teda kinni Kaunases, seejärel viidi Moskvasse Butõrka vanglasse. Ta mõisteti surma ja lasti maha.
TerVE

Tervishoiuteaduste võimekuse edendamise programm ehk TerVE loodi Eesti teadus- ja arendustegevuse ning innovatsiooni strateegia 2007–2013 „Teadmistepõhine Eesti“ elluviimiseks.
Programmi rahastas Euroopa Regionaalarengu Fond, kogueelarve oli 7 759 110 eurot, millest struktuuritoetus koos riikliku toetusega moodustas 7 355 599 eurot.
Programmi rakendusasutus oli Haridus- ja Teadusministeerium, rakendusüksus Sihtasutus Archimedes. Programmi TerVE viis 1. aprillist 2010 kuni 29. veebruarini 2012 ellu Sihtasutuse Archimedes teaduskoostöö keskus, alates 1. märtsist 2012 kuni 31. detsembrini 2015 Sihtasutus Eesti Teadusagentuur.

Partnerid

Programmil oli algusperioodil kaheksa partnerit, kelleks olid programmi tegevustega seotud valdkondades viimase korralise evalveerimise käigus positiivselt evalveeritud asutused: Eesti Maaülikool, Keemilise ja Bioloogilise Füüsika Instituut, Protobios OÜ, Tallinna Tehnikaülikool, Tallinna Ülikool, Tartu Ülikool, Tervise Arengu Instituut ja AS Vähiuuringute Tehnoloogia Arenduskeskus. Aastal 2013 liitusid programmiga Terviseamet ja Eesti Teaduste Akadeemia, 2015. aastal Sotsiaalministeerium ja Eesti Haigekassa.
Programmi elluviimist toetas programmi nõukogu, mille ülesandeks oli programmimeeskonna liikmeid erialaselt nõustada ning esitada arvamusi, ettepanekuid ja soovitusi programmi rakendamiseks. Nõukokku kuulusid peale programmi partnerite esindajate ka tervishoiu valdkonna eksperdid. Nõukogus arutati programmi elluviimisega seotud küsimusi, sealhulgas said kõik programmi rahastamisotsused heakskiidu programmi nõukogult.
Lea Nurkse

Lea Nurkse (aastani 1925 Leonida Jürisson, aastani 1940 Lea Raud; 21. juuni 1904 Sindi – 6. märts 1960 Tallinn) oli eesti eelkooliõpetaja-kasvataja, logopeed ja tõlkija.
Ta õppis Sindi ministeeriumikoolis ja lõpetas aastal 1923 Pärnu Tütarlaste Gümnaasiumi. Aastatel 1924–1926 õppis ta Tartu Ülikooli filosoofiateaduskonnas, ta käis ka kunstikooli Pallas õhtukursustel, hiljem õppis ta Tallinna Draamastuudio teatrikoolis. Aastal 1954 sai ta Herzeni nimelise Leningradi Pedagoogilise Instituudi juures kvalifikatsiooni tõstmise kursustel logopeedi kutse.
Ta töötas aastatel 1931–1943 Tallinna lasteaedades kasvatajana ja aastal 1941 Tartu Lasteaednikkude Seminaris õpetajana. Aastatel 1943–1951 töötas ta Tallinna Eelkoolikasvatuse Seminaris lastekirjanduse, ilmeka lugemise ja jutustusoskuse õpetajana. Aastatel 1951–1953 töötas ta Tallinna 6. lasteaias kasvatajana, aastatel 1953–1960 Tallinna Lastehaiglas pedagoogina, hiljem logopeedina.
Ta on avaldanud ajalehtedes ja ajakirjades artikleid lastekasvatuse ja lastekirjanduse kohta. Ta on kirjutanud värssraamatu "Kubujuss" (Tallinn, 1958) ja koostanud kogumiku "Laste sõna" (Tallinn, 1958). Ta on tõlkinud rohkesti lastekirjandust ja pedagoogikateoseid, sealhulgas "Eelkoolipedagoogika" (1949) ja "Juhend lasteaia kasvatajatele" (1950). Ta on kujundanud koolieelse pedagoogika eestikeelset terminoloogiat.

Isiklikku

Ta oli kaks korda abielus. Tema esimene abikaasa oli kirjanik Mart Raud, nende poeg oli kirjanik Eno Raud. Tema teine abikaasa oli keele- ja kirjamees Rein Nurkse.
30 Seconds to Mars

Biograafia

Bändi lõid 1998. aastal kitarristist laulja Jared Leto ja tema trummarist vend Shannon Leto. Hiljem liitus nendega basskitarri ja klahvpille mängiv Matt Wachter. Püsivaks kitarristiks jäi lõpuks Tomo Miličević, sest eelmistele kahele (Kevin Drake ja Solon Bixler) ei sobinud kontsertreisid.
Bändi debüütalbum "30 Seconds To Mars" (produtsent Bob Ezrin) ilmus 2002. aasta augustis ja müüs 100 000 eksemplari. Kuigi Leto on tuntud näitleja, eelistas ta alguses seda infot bändi promomiseks mitte kasutada. Bänd keeldus tavaliselt esinemast paikades, kus tavatseti bändi promomiseks Leto näitlejakuulsust ära kasutada. 
Teine album "A Beautiful Lie" (produtsent Josh Abraham) ilmus Ameerikas 2005. aasta augustis. Albumi teemadeks on elu, armastus, surm, valu, rõõm ja kirg. Album on salvestatud neljal mandril ja viies riigis kolme aasta jooksul. 2007. aasta jaanuaris sai "A Beautiful Lie" RIAA-lt ametliku kuldplaadi tunnistuse rohkem kui 500 000 plaadi müümise puhul. Praeguseks on plaati müüdud üle miljoni eksemplari. 2006. aastal 31. augustil MTV videoauhindade jagamisel võitis bänd MTV2 parima video auhinna loo "The Kill" eest. Video põhines filmil "The Shining". 
2006. aasta oktoobris alustas bänd turneed "Welcome to the Universe", mida sponsis MTV2. 20. novembril näitas MTV esimest korda loo "From Yesterday" videot. See on esimene ameerika rokkloovideo, mis on täielikult filmitud Hiina Rahvavabariigis.
21. veebruaril 2007. aastal andis bänd albumi "A Beautiful Lie" uuesti välja ja tegi turnee ka Euroopas. Sama aasta kevadel osales bänd turneel "Taste of Chaos", olles ansambli The Used soojendusesineja, ning esines mitmesugustel festivalidel Euroopas.
2. märtsil 2007. aastal teatas bänd, et Matt Wachter lahkub bändist, kuna soovib veeta rohkem aega oma perega.
Bändi kolmas album "This Is War" (produtsendid Flood, Steve Lillywhite ja 30 Seconds to Mars) ilmus 2009. aasta detsembris. Sellele järgnes 2010. aasta alguses maailmaturnee "Into the Wild Tour".
Aastal 2012 tegi bänd tuuritamisest pausi ning valmistas ette neljandat albumit "Love, Lust, Faith and Dreams", mis ilmus 2013. aastal kevadel.
Bänd andis 21. juunil 2011. aastal ja 15. juulil 2014. aastal kontserdid Tallinnas.
Oese peakraav

Oese peakraav (ka Vigala-Oese peakraav) on kraav Raplamaal Märjamaa vallas Kojastu, Oese, Paljasmaa, Vanamõisa ja Vängla külas.
Peakraavi pikkus on 6,3 km ning see suubub Kojastu külas (58° 44′ 40″ N, 24° 16′ 43″ E) paremalt Velise jõkke (2,7 km suudmest). Peakraavi valgala on 9,8 km². Kraav saab alguse Oese ja Vanamõisa külade piiril (58° 44′ 29″ N, 24° 11′ 31″ E), ülemjooksul kulgeb kraavi kaldal Oese–Vanamõisa tee. Keskjooksul ületavad kraavi Silla–Jädivere tee ja Kivi–Vigala–Avaste–Vana–Vigala tee, kraavi kallastele jääb Vana-Vigala park ja Hirvepark koos puiesteedega (kaitseala) ning kraavi kaldal kulgeb Kesk–Vigala–Vängla tee. Suudmest umbes 500 m loodes kulgeb Kirbla–Rumba–Vana-Vigala tee.
Peakraav on mitteavalik veekogu, mille piiranguvöönd on 50 m.
Oese peakraavi keskkonnaregistri kood on VEE1115300.
Oru vald (Kose kihelkond)

Oru vald (saksa keeles Orrenhof) oli vald Harjumaal Kose kihelkonnas. Vald eksisteeris 1866–1891 ja siis liideti see vald Kose-Uuemõisa vallaga.
Ave Maria Mõistlik

Isiklikku

Ta on Aive Mõistliku tütar.
Sämi maastikukaitseala

Sämi maastikukaitsela on maastikukaitseala Lääne-Viru maakonnas. Kaitseala pindala on 941,1 ha.
Kaitseala on moodustatud 1981. aastal kaitse asutatud Sämi-Kuristiku sookaitseala baasil.
Kõrvukrebane (perekond)

Klassifikatsioon

Kõrvukrebased liigitati varem alamperekonda Otocyoninae ( Simpson 1945, Ellerman jt 1953).

Levila

Kõrvukrebaseid võib kohata Aafrika ida- ja lõunaosas.
Tallinna JK Piraaja

Liigavõitjate mängud

2014. aastal võitis JK Piraaja III liiga liigavõtjate mängudes poolfinaalis Kuusalu Rada 2:1 ja finaalis JK Tõrva 2:1.
Roy Holland

Roy Fraser Holland (1923 Manchester – 5. märts 2013) oli inglise filosoof, Swansea koolkonna liige.

Elulugu

Ta õppis Oxfordi Ülikoolis University College'is ning sai 1948 magistrikraadi. Ta sai stipendiumi Gilbert Ryle'i juures õppimiseks. Seal lävis ta John Langshaw Austini ja Friedrich Waismanniga. Alates 1950. aastast oli ta University College of Swansea filosoofialektor. Seal õnnestus tal ühe korra kuulata Ludwig Wittgensteini, kes osales arutelus. Holland töötas seal kõrvuti Wittgensteini sõbra Rush Rheesiga ning sõbrunes Wittgensteini kaaslaste Norman Malcolmi ja Maurice O'Conoor Druryga. Aastast 1962 õpetas Holland ühe aasta Rochesteri Ülikoolis. Alates 1965. aastast oli ta Leicesteri Ülikooli filosoofialugeja ja 1967–1983 oli ta Leedsi Ülikooli filosoofiaprofessor. Hooajal 1981–1982 oli ta Aristotelian Society president.

Vaated ja ideed

Ime ei ole mitte loodusseadusi rikkuv sündmus, vaid sündmus, mille toimumine on empiiriliselt kindel, kuid kontseptuaalselt võimatu.
Kurjuse probleemi filosoofiline arutelu on "nördimuse eetikast inspireeritud teodiike". Filosoofid eeldavad tavaliselt, et heal Jumalal peab kurjuse lubamiseks olema moraalselt küllaldane alus, kuid kurja suhtes tegutsemiseks või tegutsemisest hoidumiseks ei pea isegi inimesel olema küllaldast alust, rääkimata Jumalast.
Kõige kõrgematel tegudel (kurjale kurjaga mittevastamisel) ei tohiks olla mitte mingit põhjendit.
Õpetajal tuleb keskenduda sellele, et teha õpilastele kättesaadavaks kõige paremad ja kõige ilusamad asjad, mida ta teab, ja ainult need asjad.

Isiklikku

Holland abiellus 1951 Marie Elizabeth Nichollsiga. Neil sündis neli last.
Gaita (2013) kirjutab: "Vähesed, kes nautisid tema proosat, olid üllatunud sellest, et talle meeldisid kiired autod ja kikilipsud, või tema mõnikord ehmatavast otsekohesusest, mis muidu oleks tundunud tema häbelikkusega vastuolus olevat."
Ühel diskussioonil olevat ta palunud vastuväitjal tuua näidet ning seda aina rohkem täpsustada. Lõpuks oli ta tükk aega vait ning ütles siis: "Aga see on ainult üks näide." (Gaita 2013)

Hinnangud

Raimond Gaita (2013) kirjutab: "Holland kirjutas mõned oma põlvkonna parimatest filosoofilise proosa paladest. Tema kohe äratuntav hääl oli alati elegantne, mõnikord karm, mõnikord mänglev ja alati liigutav. Ta võis olla lõbustav, kui ta esitas ja seejärel lammutas eeldusi, mis tähelepandamatult õõnestasid fundamentaalseks peetavaid eeldusi. Või kui ta kujutlusvõimeliste ja täiuslikkuseni lihvitud näidetega pani taipama, kui kerge on filosoofias mõttetusi rääkida."
Ago Viljari

Ago Viljari (Ferdinand Krillo) (7. detsember 1910 Karula – 26. juuli 1989 Elva) oli Eesti teoloog ja vaimulik, Uue Testamendi teadlane.
Viljari lõpetas 1929. aastal Valga Poeglaste Gümnaasiumi. Seejärel õppis Tartu Ülikooli filosoofiateaduskonnas, ent katkestas peagi ja jätkas 1932. aastal õpinguid Tartu Ülikooli usuteaduskonnas. Usuteadusliku stuudiumi lõpetas Viljari 1941. aastal. Magistriväitekirja teoloogias kaitses ta 1943. aastal. Prooviaastal oli ta Ülikooli ja Tartu Maarja koguduses. Õpetajaks ordineeriti ta 10. detsembril 1944.
Viljari teenis 1945–1971 Vastseliina Katariina kogudust, 1979–1986 Elva kogudust. 1967–1983 oli ta EELK konsistooriumi assessor (kirikuvalitsuse liige), 1946. aastast alates EELK Usuteaduse Instituudi (Usuteaduse Kõrgema Katsekomisjoni) õppejõud. Ta oli ka Uue Testamendi ja kreeka keele professor ning 1967–1983 Usuteaduse Instituudi dekaan.
Ago Viljari juhendamisel on kaitsnud teadusmagistrikraadi Toomas Paul (1970) ja Eenok Haamer (1972).
Ta on maetud Elva surnuaiale.
Jaan Raeda

Jaan Raeda (aastani 1938 Jürgenson; 2. detsember 1876 Kuivajõe vald, Harjumaa – 23. mai 1955 Sommerlingi külanõukogu, Harju rajoon) oli Eesti aednik, sordiaretaja ja aiandusnõuandja.

Elulugu

Jaan Raeda oli talupidaja poeg.
Iseõppija. Lõpetas 1897 Tallinna linnakooli. Oli 1897–1899 Harjumaal Uuemõisa vallakooli ja Triigi algkooli õpetaja. 1910–1924 Uuemõisa ministeeriumikooli juhataja, 1924–1948 Rae vallas talupidaja ja 1948–1955 Teaduste Akadeemia Taimekasvatuse Instituudi teadur. 
Rajas 1899 Triigis puukooli (1000 istikut) ja hiljem Rae vallas oma talus puukooli ja viljapuuaia. Aretas kohalikest sortidest ristamise ja valiku teel uusi sorte: õunasordid 'Sõstraroosa' (koos isa J. Jürgensoniga), 'Raeda suviõun', 'Rusikaõun', 'Rae ime', jahukastekindel karusmarjasort 'Rae 1' jmt. 
Raeda selektsiooniaed (1,2 ha) on looduskaitse all.
Kromoproteiinid

Organismid

Kromoproteiinid on üsna levinud nii loomadel, taimedel, putukatel, tsüanobakteritel jpt. Küll aga võivad erineda nende klassifikatsioon, morfoloogia ning esinemine nii liigiti kui ka indiviiditi.
Obinitsa Juudatare

Obinitsa Juudatare on koobas Tuhkvitsa oja paisutatud osa kaldajärsakul; halduslikult Võru maakonnas Setomaa vallas. Koobas on uuristunud Obinitsa liivakivipaljandisse; mõlemad loodusobjektid on arvele võetud ürglooduse objektidena.

Legend

Legendi kohaselt elanud Juudatares saatanahinged, kes takistanud Obinitsa kiriku ehitamist. Inimesed ehitasid päeval kirikud ja öösel oli päevatöö laiali lõhutud. Kohalikud mehed olla välja pannud ööseks varitsuse ja tabanud pahategu tegemas Juudatare saatanad. Järgneval päeval pühitsenud papp kiriku vundamendi, teinud sinna ristimärgi ning pritsinud püha veega ning nii saadud saatanate pahategudest lahti.
Vladimir Anšon

Vladimir Anšon (Anshon) (sündinud 28. septembril 1963 Nižni Novgorodis) on lava- ja kostüümikunstnik, ikoonimaalija ja restaureerija, õppejõud.

Elukäik

Ta sündis Nižni Novgorodis, kus möödus ka ta lapsepõlv. Tema isa oli füüsikadotsent ja ema kehalise kasvatuse õpetaja. 1974–1978 õppis Nižni Novgorodi laste kunstikoolis. 1978–1982 Nižni Novgorodi Kunstiinstituudis, mille lõpetas disaini erialal. Pärast sõjaväge omandas Leningradi Riiklikus Teatri-, Muusika- ja Kinematograafiainstituudis (praeguse nimega Peterburi Teatriakadeemia) stsenograafia eriala. Tema juhendajaks oli Marat Kitajev, kes on pannud süsteemse aluse stsenograafiaõppele Venemaal.
Esimese lavakujunduse Eestis tegi Vladimir Anšon 1989. aastal Eesti Vene Draamateatris diplomieelse praktikalavastusena. Lavastuseks oli Grigori Gorini ja Vladimir Voinovitši "Keskmise kohevusega kodukass", mille lavastajaks oli Grigori Mihhailov.
Alates 1989. aastast on ta teinud lavakujundusi Peterburis, Riias, Jekaterinburgis ja Eesti teatrites (Vene Teatris, Tallinna Linnateatris, Eesti Draamateatris, Vanemuises ja Theatrumis).
Praegu tegutseb Vladimir Anšon vabakutselise kunstnikuna ning töötab Kuremäe Pühtitsa Jumalaema Uinumise Staropigiaalses kloostris restaureerija ja ikoonimaalijana. Lisaks on ta õppejõud Euroülikoolis.
Sõnumileht

Sõnumileht oli eestikeelne ajaleht, mis ilmus Eestis aastail 1995–2000.
Selle toimetuse moodustasid pärast Eesti Sõnumite sulgemist tolle lehe endised ajakirjanikud. Aastatel 1995–1996 oli peatoimetajaks Ainar Ruussaar.
Alguses oli Sõnumileht hea kvaliteediga veidi vasakpoolse kallakuga ajaleht, aga 1998. aastal ostis selle osa Norra meediagrupp Schibsted ja see sai tabloidiks. 1999. aastal oli ajalehe tiraaž umbes 30 000, see oli trükiarvu järgi kuues ajaleht Eestis. Sõnumileht konkureeris teise tabloid-ajalehega Õhtuleht ning see viis 1999. aasta suvel hinnasõjani kahe ajalehe vahel. Selle tulemusena kasvas ajalehe populaarsus ja mõlema ajalehe trükiarv suurenes.
3. juulil 2000 toimus konkureerivate ajalehtede liitumine, uus ajaleht sai nimeks SL Õhtuleht.
Arnold Karu (linnapea)

Arnold Karu (sündinud 1930) on eesti poliitik.
Ta oli Tartu Linna Töörahva Saadikute Nõukogu Täitevkomitee esimees 22. maist 1964 kuni 29. juunini 1973.
Ta kuulus Eesti NSV Ülemnõukogu VIII koosseisu.
Bert Raudsep

Bert Raudsep (sündinud 14. juulil 1982) on eesti näitleja.
Ta lõpetas aastal 2000 Gustav Adolfi Gümnaasiumi ja aastal 2004 Eesti Muusika- ja Teatriakadeemia lavakunstikooli. Aastal 2009 kaitses ta väitekirjaga "Teater Eesti ühiskonnas. Olulisus läbi ajalehe Postimees aastal 2007" teatrimagistri kraadi.
Ta töötas aastatel 2004–2007 näitlejana Tallinna Linnateatris. Seejärel õppis ta aasta aega Berliinis vabasid kunste. Pärast seda tegutses ta Eestis vabakutselisena (ta osales Von Krahli Teatri projektis "Kas on elu pärast kapitalismi?" ja andis lasteteater "Trummiga" firmade jõulupidudel lasteetendusi). Aastatel 2011–2014 töötas ta näitlejana teatri "Endla" trupis. Praegu mängib ta teatris "Endla" rollilepinguga.
Ta on mänginud filmides: aastal 2002 valminud filmis "Nimed marmortahvlil", aastal 2005 valminud filmis "Kõrini!" ning aastal 2007 valminud filmides "Sügisball" ja "Georg", aastal 2018 valminud filmis "Tuliliilia"; samuti on ta mänginud seriaalides: Kättemaksukontor (aastal 2009) Viimane võmm (aastal 2014) seriaal köök (aastal 2016)
Tähtedevaheline

Sisu

Kogu maailm on kokku varisenud, toitu napib ja NASAt ei ole enam. Toidukriis ja katastroofiline kliima on hakanud inimkonna püsima jäämist ohustama ja saladuskatte all ikka veel tegutsev NASA plaanib Maa maha jätta, ning inimesed mõnes teises galaktikas asuvasse uude kohta kolida. NASA saadab Saturni lähedale tekkinud ussiauku endise astronaudi Cooperi juhitud rühma, et see 10 aastat varem välja saadetud skautide planeetidest võimalikult paljusid kontrolliks ja hindaks nende sobivust inimkonna uueks koduks.
Sunmi

Lee Sunmi (artistinimega Sunmi; sündinud 2. mail 1992) on Lõuna-Korea laulja. Ta debüteeris 2007. aastal ansamblis Wonder Girls. 2013. aastal alustas Sunmi oma soolokarjääri, avaldades singli "24 Hours".

Karjäär

Sunmi debüteeris 14-aastasena 2007. aasta veebruaris JYP Entertainmenti uues ansamblis Wonder Girls. 2008. aastal sai grupp populaarseks lauluga "Tell me". 2010. aastal lahkus Sunmi grupist, et keskenduda õpingutele. 
2013. aastal naasis Sunmi meelelahutusmaailma sooloartistina lauluga "24 Hours", mida saatis edu, jõudes Korea edetabelite tippu.
Juliano Belletti

Klubikarjäär

Belletti alustas oma klubikarjääri 1994. aastal Brasiilia jalgpalliklubis Cruzeiro.
2002. aastal siirdus ta Euroopasse, kui ta liitus Hispaania kõrgliiga klubiga Villarreal. Pärast kahte edukat hooaega Villarrealis osteti ta 2004. aastal Barcelonasse.
Barcelonaga võitis ta kaks järjestikku Hispaania meistritiitlit ning tuli 2005–06 hooajal Meistrite Liiga võitjaks. 2006. aasta Meeistrite Liiga finaalis lõi Belletti Barcelona 2:1 võiduvärava.
2007. aastal liitus ta Chelseaga, kus ta võitis 2009–10 hooajal Premier League'i ja FA Cup'i.
Belletti lõpetas oma mängija- ja klubikarjääri 2011. aastal Fluminensega.

Koondisekarjäär

Belletti kuulus Brasiilia koondisesse, mis võitis 2002. aasta jalgpalli maailmameistrivõistlused.
Ta esindas Brasiiliat koondises veel 2001. aasta Copa Américal ja 2003. aasta konföderatsioonide karikavõistlustel.
Aastatel 2001–2005 mängis ta koondises 21 korda ja lõi ühe värava.
Monique

Ameerika Ühendriigid

USA-s kuulus Monique 1000 kõige populaarsema tüdrukule pandud nime hulka 1955–2008, sealhulgas 500 populaarseima tüdrukunime hulka 1959–2004 ja 200 populaarseima eesnime hulka 1967–1996. Kõige kõrgemal, 93. kohal oli see eesnimi 1980. aastal. Sealjuures on selle nime populaarsus mis tahes aastal jäänud alla nimele Monica ja edestanud nime Monika.